ทรัพย์ศรีไทยขายทรัพย์สิน 630 ล้าน
ทรัพย์ศรีไทยขายทรัพย์สิน 630 ล้าน ตั้งกองทุน
9 มิ.ย. 2553

ทรัพย์ศรีไทยขายทรัพย์สิน 630 ล้าน ตั้งกองทุน
คณะกรรมการบริษัท ทรัพย์ศรีไทย (SST) มีมติอนุมัติขายทรัพย์สินมูลค่า ไม่ต่ำกว่า 630 ล้านบาท ให้แก่กองทุนรวมอสังหาริมทรัพย์แบบมีกรรมสิทธิ์ทรัพย์ศรีไทย หรือทรัพย์สินคิดเป็นไม่ต่ำกว่า 78 %ตามเกณฑ์มูลค่ารวมของสิ่งตอบแทน ตามงบการเงินรวม งวดล่าสุด วันที่ 31 มีนาคม 2553
ทั้งนี้ การขายทรัพย์สินดังกล่าวอยู่ภายใต้เงื่อนว่าสำนักงานคณะกรรมการกำกับหลักทรัพย์และตลาดหลักทรัพย์( ก.ล.ต. )อนุญาตให้มีการจัดตั้งกองทุนรวมอสังหาริมทรัพย์แบบมีกรรมสิทธิ์ทรัพย์ศรีไทย แล้ว หลังจากนั้นบริษัทฯจะเช่าทรัพย์สิน (lease back) ดังกล่าวจากกองทุนรวมอสังหาริมทรัพย์แบบมีกรรมสิทธิ์ทรัพย์ศรีไทย  และซื้อหน่วยลงทุนของกองทุนรวมอสังหาริมทรัพย์ แบบมีกรรมสิทธิ์ทรัพย์ศรีไทยด้วย ในจำนวนไม่เกิน 1 ใน 3 ของหน่วยลงทุนที่จำหน่ายได้แล้วทั้งหมด
นอกจากนี้ คณะกรรมการได้อนุมัติโครงการร่วมลงทุนระหว่างนายจ้างและลูกจ้าง (Employee Joint InvestmentProgram หรือEJIP) เพื่อให้ผู้บริหารและพนักงานของบริษัทที่มีอายุงาน 1 ปีขึ้นไป ซื้อหุ้นของบริษัทฯสะสมเป็นรายงวด ถือเป็นรูปแบบหนึ่งของการให้ผลตอบแทนเพื่อสร้างแรงจูงใจในการปฏิบัติงาน และสร้างความรู้สึกมีส่วนร่วมเป็นเจ้าของให้กับพนักงาน ผู้บริหาร และกรรมการของบริษัท ทั้งนี้มีอายุโคงการ 2 ปี ตั้งแต่วันที่ 1 ส.ค.2553ถึงวันที่ 31 ก.ค. 2555 
ส่วนหลักเกณฑ์ ของพนักงานที่เข้าร่วมโครงการต้องจ่ายเงินในอัตรา 5% ของเงินเดือน เป็นประจำทุกเดือนเพื่อนำเข้าโครงการจนกว่าจะสิ้นสุดโครงการ  และบริษัทจ่ายสมทบให้ในอัตรา 7% ของเงินเดือน เป็นประจำทุกเดือนสำหรับกรรมการที่เข้าร่วมโครงการต้องจ่ายเงินเป็นจำนวน 13,500 บาทเป็นประจำทุกเดือน และได้รับสมทบจากบริษัทเป็นเงินจำนวน13,500 บาท เป็นประจำทุกเดือนเพื่อนำเข้าโครงการตลอดระยะเวลาที่กรรมการยังคงร่วมโครงการ
สำหรับหุ้นของบริษัทที่พนักงานผู้บริหารและกรรมการซื้อมานั้นผู้เข้าร่วมโครงการมีสิทธิขายหุ้นของบริษัทฯ ได้ทั้งจำนวนที่ถือครองภายหลังที่ครบอายุโครงการ ตั้งแต่วันที่ 15 ส.ค. 2555 เป็นต้นไป